Adriaan Nieuwoudt se Eureka voorlopig gelikwideer(Argieffoto: Verskaf) Adriaan Nieuwoudt, ook bekend as Suid-Afrika se vrotmelk- en kubuskoning, se omstrede maatskappy, Eureka, is in die Kaapstadse hooggeregshof in voorlopige likwidasie geplaas. Nieuwoudt is die amptelike koördineerder van die Eureka-projek wat veronderstel was om ŉ sekuriteitsdorpie op die plaas Dikdoorn naby Garies te bedryf waar mense sou kon woon, aftree of werk. Die skema het die beskikbaarstelling van aandele aan die publiek behels, waarna dié aandeelhouers dan huise op die plaas sou kon oprig. Deur wat bekend gestaan het as die “verhandelkamer” is aandele in die skema ook onder streng beheer verkoop. Daar was die afgelope paar jaar egter heelwat omstredenheid oor die dorpie, onder meer omdat dit glo nie aan bouregulasies en -standaarde voldoen nie. Een van die beleggers, Carolina Johanna Lombard, het Eureka hof toe gesleep nadat sy bekommerd geraak het oor die wettigheid van die huis wat sy op die plaas opgerig het. Dit nadat die Kamiesberg-munisipaliteit in 2021 ŉ proses van stapel gestuur het om ŉ bevel te bekom om inwoners te dwing om die strukture op Dikdoorn af te breek. Lombard het tussen Junie 2018 en Augustus 2019 aandele van meer as R500 000 in Eureka gekoop. Sy voer in hofstukke aan dit sou aan haar die reg gee om huise vir haar en haar dogter op Dikdoorn op te rig. Lombard het later nog twee eiendomme op Dikdoorn by ander aandeelhouers gekoop. Luidens hofstukke is Eureka se enigste bate klaarblyklik die plaas Klipkuil wat die maatskappy in 2018 vir net meer as R160 000 gekoop het. Dit is onduidelik aan wie die plaas Dikdoorn werklik behoort – hoewel Lombard en verskeie ander aandeelhouers steeds daar woon. Adv. Hendrik van Staden het die Kaapstadse hooggeregshof in Januarie verlede jaar namens Lombard genader om Eureka voorlopig in likwidasie te plaas nadat Lombard snuf in die neus oor die wettigheid van die transaksies begin kry het. Regter Patrick Gamble het dié aansoek Woensdag aan Lombard – as ŉ krediteur van Eureka – toegestaan. Die regter sê in sy uitspraak die bevel sal die likwidateurs toelaat om ondersoek in te stel na Eureka se sake en sal, indien nodig, die bates wat onregmatig van Eureka geneem is, herwin. Gamble sê in sy uitspraak ook die “verhandelkamer” voldoen nie aan die bepalings van die Wet op Finansiële Markte nie. “Onder hierdie omstandighede word die ‘verhandelkamer’ onregmatig bedryf as ŉ ongelisensieerde aandeelmark en die handel in Eureka se aandele daardeur is op dieselfde manier onregmatig en onwettig,” lui die uitspraak. Die saak sal in Mei weer terug in die hof wees en enige belanghebbendes het tot dan geleentheid om aan te dui waarom die likwidasiebevel nie ŉ permanente bevel gemaak moet word nie. Die stap kan ook die deur oopmaak vir verskeie ander voornemende eisers wat hulle in dieselfde onseker bootjie as Lombard bevind.